Kyk: Betogers keer Lydenburg op sy kopSkrywer: Narda Vermaak Inwoners het Maandag in Lydenburg betoog weens swak dienslewering. (Foto: Narda Vermaak) Chaos het Maandag in Lydenburg (Mashishing), Mpumalanga, geheers nadat inwoners van die informele nedersetting buite die dorp in groot getalle opgeruk het na die plaaslike munisipale kantoor. Betogers het buitebande gebrand, klippe na die polisie gegooi en selfs ŉ nabygeleë vulstasie geplunder. Inwoners, motoriste en selfs toeriste word op verskeie sosiale groepe gemaan om dié dorp vir eers te vermy. Dit volg omdat betogers vies is oor swak dienslewering en die afsny van krag indien inwoners nie hul kragrekeninge betaal het nie. Maroela Media het vroeër berig dat die Thaba Chweu- plaaslike munisipaliteit (TCLM), wat die dorpe Lydenburg, Sabie en Graskop insluit, Eskom nagenoeg ŉ miljard rand aan agterstallige elektrisiteitgeld skuld. Die stadsraad het nou, in ŉ poging om die skuld in te vorder, begin om huishoudings met agterstallige rekenings se krag af te sny. DA raadslid Spiros Couvaras het bevestig dat TCLM nou teen wanbetalers optree in ’n poging om van sy skuld in te vorder. “Ek stem saam met die afsny van krag in die geval van agterstallige rekeninge. Lydenburg kan onmoontlik aangaan om die gebied en uitbreidings se kragskuld te delg. Dieselfde gaan ook nou geld vir Sabie, Graskop en ander distrikte wat onder TCLM val.” Inwoners het Maandag in Lydenburg betoog weens swak dienslewering. (Foto: Narda Vermaak) Volgens betogers waarmee Maroela Media op die toneel gesels het, is hulle moeg vir die stadsraad se swak dienslewering en was die afsny van die kragtoevoer die laaste strooi. ŉ Groot skare het saamgedrom by die munisipale kantoor in die midde-dorp en daarop aangedring om met die burgemeester en munisipale bestuurders te praat. Dié was egter nêrens te vinde nie en die hele gebou is agter slot en grendel nadat werknemers die oggend oor die optog ingelig is. “Ons is moeg vir TCLM. Ons paaie is vol gate, ons dreine is verstop, ons kry nie water nie en nou sny hulle nog ons krag ook af. Ons gaan die plek afbreek, ons gaan [die munisipale gebou] brand as hulle nie luister nie,” het een betoger laat hoor. Verskeie paaie in en om die dorp is met brandende bande versper, klippe is na polisielede geslinger en ŉ petrolstasie se yskaste is geplunder. Inwoners is gewaarsku om weg te bly van die onderdorp nadat betogers en die SAPD slaags geraak het. Betogers het polisielede en dié se Njala met klippe bestook. In reaksie hierop het polisielede verskeie skote in die skare afgevuur. Volgens lede van die polisie op die toneel is die hulp van Hazyview se veiligheidspolisie ingeroep. “Ons is tans nog in beheer van die situasie en kon daarin slaag om hulle [die betogers] terug te forseer na Mashishing. Die situasie kan egter enige tyd verander en daarom hou ons dit fyn dop.” Niemand van die munisipaliteit kon vir kommentaar bereik word nie en die gebou word steeds deur polisie dopgehou. Na bewering het die betogers aangedui dat die optogte vir drie dae sal aanhou en dat die ergste moontlik nog voorlê, sou hulle nie antwoorde uit stadsraad kry nie.